Kopienas pilnvaru sistēmas ietvaros tiesību akta juridiskā pamata izvēle ir jābalsta uz objektīviem elementiem, kurus var pārbaudīt tiesā, tostarp uz attiecīgā tiesību akta mērķi un saturu.

Atsauce uz EKL 308. pantu kā tiesību akta juridisko pamatu ir attaisnojama tikai tad, ja nekāda cita Līguma tiesību norma nepiešķir Kopienas iestādēm vajadzīgās pilnvaras, lai pieņemtu šo tiesību aktu. Turklāt, lai izmantotu šo tiesību normu, paredzētajai rīcībai jāattiecas uz “kopējā tirgus darbību”.

Taču, pirmkārt, Regulas Nr. 1968/2006 par Kopienas finanšu iemaksām Starptautiskajā Īrijas fondā (2007.–2010. gads) mērķi atbilst Kopienas ekonomiskās un sociālās kohēzijas politikas mērķiem, kā to arī apstiprina minētās regulas otrais apsvērums. Otrkārt, uz Kopienas veiktajām finanšu iemaksām Fondā — neņemot vērā uz šīm iemaksām attiecināmo tiesisko regulējumu — attiecas īpašā rīcība, kura, ja tā izrādās vajadzīga un nav struktūrfondu kompetencē, lai sasniegtu EKL 158. pantā minētos mērķus, var tikt veikta saskaņā ar EKL 159. panta trešo daļu.

Tomēr nedz Kopienas un Fonda sadarbības noteikumi, nedz nosacījumi, saskaņā ar kuriem Kopiena veic finanšu iemaksas, un šo iemaksu veikšanas veids neļauj Kopienai novērst, ka Fonds šīs iemaksas izmanto rīcībai, kura, lai arī tiek ievēroti nolīguma par Starptautisko Īrijas fondu mērķi, pārsniedz Kopienas ekonomiskās un sociālās kohēzijas politikas piemērošanas jomu vai vismaz netiek īstenota saskaņā ar Kopienas piemērotajiem kritērijiem šīs politikas ietvaros. Kopienas likumdevējs Regulas Nr. 1968/2006 preambulas sestajā apsvērumā likumīgi varēja uzskatīt, ka virkne ar šo regulu finansēto darbību pārsniedz Kopienas ekonomiskās un sociālās kohēzijas politikas piemērošanas jomu.

Taču EKL 159. pantā ir paredzēta vienīgi tāda autonoma Kopienas rīcība, kura ir reglamentēta Kopienas tiesiskajā regulējumā un kuras saturs nepārsniedz Kopienas ekonomiskās un sociālās kohēzijas politikas piemērošanas jomu. Līdz ar to EKL 159. panta trešā daļa kā vienīgā tiesību norma nepiešķir Kopienai vajadzīgās pilnvaras Kopienas ekonomiskās un sociālās kohēzijas politikas mērķu īstenošanai, veicot finanšu iemaksas saskaņā ar Regulā Nr. 1968/2006 paredzētajiem nosacījumiem.

Tomēr Regulas Nr. 1968/2006 mērķis ir atbalstīt tādas divu dalībvalstu izveidotas starptautiskas organizācijas darbību, kuras mērķis ir stiprināt ekonomisko un sociālo kohēziju. Taču, kā tas izriet no EKL 2. panta un 3. panta 1. punkta k) apakšpunkta, ekonomiskās un sociālās kohēzijas stiprināšana, neņemot vērā Līguma XVII sadaļu, ir Kopienas mērķis. Turklāt minētās regulas mērķis ir saistīts ar kopējo tirgu, ņemot vērā, ka ar to tiek paredzēta ekonomikas uzlabošana abu dalībvalstu nelabvēlīgajās teritorijās un tādējādi ar to tiek noteikta kopējā tirgus darbība.

No iepriekš minētajiem apsvērumiem izriet, ka, tā kā ar Regulu Nr. 1968/2006 tiek īstenoti mērķi, kuri ir paredzēti EKL 2. pantā un 3. panta 1. punkta k) apakšpunktā, kā arī Līguma XVII sadaļā, lai arī šī sadaļa pati par sevi nepiešķir Kopienai pilnvaras, lai sasniegtu šos mērķus, Kopienas likumdevējam ir jāatsaucas gan uz EKL 159. panta trešo daļu, gan EKL 308. pantu, ievērojot šajās tiesību normās paredzētās likumdošanas procedūras, proti, gan EKL 251. pantā paredzēto tā saukto “koplēmuma” procedūru, gan vienprātīgu balsojumu Padomē.

(sal. ar 40., 42., 54., 58., 59., 63.–65. un 67.–69. punktu)